
Definisi ' led Al-Fithri 

Secara bahasa 'led adalah sesuatu yang berlaku secara berulang-ulang atau 
suatu hari yang terjadi perkumpulan. Menurut Ibnul ' Arabirahimahullah: Hari 
raya disebut 'led, kerana hari itu kembali muncul setiap tahun dan membawa 
kegembiraan baru. - Dinukil dari kitab Meneladani Rasulullah S hal lallahu 'alaihi 
Wasallam Dalam Berhari Raya ditulis oleh Syaikh 'Ali Hassan bin 'Ali al- 
Halabi al-Atsari (edisi terjemahan oleh M. Abdul Ghoffar E. M., Pustaka 
Imam Asy-Syafi'i, J akarta 2005), ms. 11. 

Fithri atau fitrah pula bermaksud sediakala atau sifat asal. Justeru itu Hari Raya 
'led al- Fithri adalah salah satu dari hari kebesaran umat Islam yang disambut 
pada tanggal 1 Syawal setiap tahun bagi menyambut kejayaan umat Islam 
setelah berjaya menyempurnakan ibadah sepanjang bulan Ramadan al-Mubarak 
dan kembali kepada fitrah iaitu sifat asal manusia yang dibenarkan makan dan 
minum sepanjang hari. Menurut al-' Allamah Ibnu ' Abidin rahimahullah: 

Disebut 'led, kerana pada hari itu Allah Ta'ala memiliki berbagai macam 
kebaikan yang akan kembali kepada hamba-hambaNya setiap hari, yang di 
antaranya (tidak berpuasa) setelah adanya larangan makan dan minum (pada 
bulan Ramadan), zakat fitrah, ... Dan kerana kebiasaan yang berlaku pada hari 
tersebut adalah kegembiraan, kebahagiaan, keceriaan dan hubur (kenikmatan). - 
Dinukil dari kitab Meneladani Rasulullah Shallallahu 'alaihi Wasallam 
Dalam Berhari Raya ditulis oleh Syaikh ' Ali Hassan bin ' Ali al-Halabi al- 
Atsari, ms. 11. 

Dalil disyari'atkan 'led al- Fithri sebagai hari kebesaran bagi umat Islam adalah 
sebagaimana dikhabarkan oleh Anas bin Malik radhiallahu 'anh, dia berkata: Nabi 
shallallahu 'alaihi wasallam pernah datang ke Madinah sedangkan penduduknya 
memiliki dua Hari Raya yang pada keduanya mereka bermain-main (bergembira) 
di masa jahiliyyah, maka baginda bersabda: "Aku datang kepada kalian 

sedangkan kalian memiliki dua hari (raya) yang menjadi medan permainan 
kalian pada masa jahiliyyah. Dan sesungguhnya Allah telah menggantikan 
keduanya dengan yang lebih baik iaitu Hari Raya 'led al-Adha dan 'led al- 
Fithri." - Hadis riwayat Imam al-Nasa'i, di dalam Sunan al-Nasa'i, Kitab 
al-Sholah, hadis no: 959 

Amalan-Amalan Yang Disunnahkan Pada Hari Rava ' led Al-Fithri 
Bertakbir 

Bertakbir pada tarikh 1 Syawal bersempena 'led al- Fithri merupakan suatu 
amalan yang disyari'atkan. Ini sebagaimana Firman Allah Subhanahu wa Ta'ala: 



Dan juga supaya kamu cukupkan bilangan puasa (sebulan Ramadan), dan 
supaya kamu membesarkan Allah (dengan bertakbir) kerana mendapat 
petunjukNya, dan supaya kamu bersyukur. - al-Baqarah (2) : 185 

Tentang jangka masa untuk bertakbir Syaikh al-lslam Ibnu Taymiyyah 
rahimahullah berkata: Takbir pada hari 'led al-Fithri dimulai ketika terlihatnya 
hilal (anak bulan), dan berakhir dengan selesainya ' led iaitu ketika imam selesai 
dari khutbah, (demikian) menurut pandangan yang benar. - Majmu' Fatawa, 
jilid 24 ms. 220 dan 221. Penulis nukil daripada artikel bertajuk Bimbingan 
Berhari Raya Idul Fithri yang disusun oleh Abu Sulaiman Aris S yang 
diterbitkan oleh Majalah As-Sunnah Edisi 07/ VI 1 1 / 1425H/ 2004M, ms. 
39. 

Perihal lafaz takbir raya maka terdapat beberapa riwayat dari para 
sahabat radhiallahu 'anhum yang di antaranya adalah: 

• Ibnu Mas'ud radhiallahu 'anh pernah mengucapkan: 

Allahu Akbar, Allahu Akbar, Laa ilaha illallah, Wallahu Akbar, Allahu Akbar wa 
Lillahilhamd. (Allah Maha Besar, Allah Maha Besar, tiada Tuhan yang berhak 
diibadahi kecuali hanya Allah semata, dan Allah Maha Besar, Allah Maha Besar, 
dan segala puji hanya bagi Allah). - Hadis riwayat Imam Ibnu Abu Syaibah 
di dalam Mushannaf, hadis no: 5649. 

• Ibnu ' Abbas radhiallahu 'anh pernah mengucapkan: 

Allahu Akbar, Allahu Akbar, Allahu Akbar wa Lillahilhamd, Allahu Akbar wa A- 
khallu, Allahu Akbar ' alaa maa hadaana. (Allah Maha Besar, Allah Maha Besar, 
Allah Maha Besar segala puji hanya bagi Allah, Allah Maha Besar lagi Maha 
Agung, Allah Maha Besar di atas petunjuk yang telah diberikan kepada kita). - 

riwayat I mam al-Baihaqi di dalam Sunan al-Kubra (III/ 315) 

• Salman al-Farisi radhiallahu 'anh pula berkata: 

Agungkanlah Allah dengan menyebut Allahu Akbar, Allahu Akbar, Allahu Akbar 
Kabira (Allah Maha Besar, Allah Maha Besar, Allah Maha Besar). - Hadis riwayat 
I mam al-Baihaqi di dalam Sunan al-Kubra (III/ 316) 

Ketika dalam perjalan ke tempat solat 'led, disunnahkan juga untuk kita 
bertakbir sehinggalah apabila solat akan didirikan. Menurut Syaikh Muhammad 
Nashiruddeen al-Albani rahimahullah: ... disyari'atkan apa yang dikerjakan oleh 
kaum Muslimin berupa takbir dengan suara lantang selama di dalam perjalanan 
menuju tempat perlaksanaan solat (musholla), meskipun banyak dari mereka 
mulai meremehkan sunnah ini. - Dinukil dari kitab Meneladani Rasulullah 
Shallallahu 'alaihi Wasallam Dalam Berhari Raya ditulis oleh Syaikh ' Ali 
Hassan bin ' Ali al-Halabi al-Atsari, ms. 32. 

Bertakbir sejak mula keluar dari rumah adalah untuk menyerlahkan syi'ar Islam 
di seluruh perjalanan yang ditempuhi untuk menuju ke tempat solat. Syaikh 
Wahid Abdussalam Bali telah berkata: 




..setiap muslim bertakbir sejak keluar dari rumahnya sehingga sampai ke tempat 
solat, dengan mengeraskan suaranya, sebagai memaklumkan syi'ar Islam yang 
agung ini. 

Demikianlah (ajaran Allah); dan sesiapa yang menghormati syiar-syiar agama 
Allah maka (dialah orang yang bertaqwa) kerana sesungguhnya perbuatan itu 
satu kesan dari sifat-sifat taqwa hati orang mukmin. - al-Hajj (22) : 32 

Ibnu Abi Syaibah meriwayatkan dengan sanad sahih dari al-Zuhri rahimahullah: 
Bahawa Nabi shallallahu 'alaihi wasallam keluar pada Hari Raya al-Fithri dengan 
bertakbir hingga sampai di tempat solat. - Syaikh Wahid Abdussalam Bali, 
474 Kesalahan Dalam Akidah & Ibadah Beserta Koreksinya (edisi 
terjemahan oleh Ahmad Syaikhu, Darul Haq, Jakarta 2005), ms. 415- 
416 

Tentang tatacara takbir yakni dengan suara yang kuat, maka ianya tidak berbeza 
antara 'led al-Fithri atau 'led al-Adha (Hari Raya Haji). Menurut al-Hafidz Ibnu 
Hajar al-Asqalani rahimahullah: Sa'id bin Manshur meriwayatkan dengan sanad 
yang maushul (sanadnya bersambung sampai kepada Nabi shallallahu 'alaihi 
wasallam), dari Ubaid bin Umair, dia berkata: "Bahawa ' Umar ketika sedang 
berada di dalam khemahnya di Mina selalu mengumandangkan takbir, begitu 
pula dengan orang-orang yang berada di dalam masjid dan orang-orang yang 
berada di pasar, hingga kota Mina bergemuruh dengan suara takbir." - Al- 
Hafidz Ibnu Hajar al-Asqalani, Fathul Baari Penjelasan Kitab Shahih al- 
Bukhari, Tahqiq Syaikh Abdul Aziz bin Abdullah bin Baz, (Edisi 
terjemahan oleh Amiruddin, Pustaka Azzam, Jakarta 2004) Jilid 5, ms. 
315. Selepas ini kitab ini hanya akan disebut sebagai Fathul Baari sahaja. 

Ada pun cara bertakbir, maka ia adalah umum sebagaimana keumuman dalil 
yang menganjurkannya. Oleh itu bertakbir boleh secara bersendirian atau 
berkumpulan, sama ada secara serentak atau dipimpin oleh seseorang. 
Semuanya bergantung kepada suasana ketika sedang bertakbir. Yang dilarang 
adalah menetap atau mengkhususkan cara bertakbir kepada satu cara sahaja 
sehingga orang ramai menganggap ia adalah satu-satunya cara untuk bertakbir. 

Ada pun lafaz takbir yang pelbagai pada masa kini, yang lebih utama adalah 
lafaz takbir yang diriwayatkan daripada para sahabat sebagaimana yang 
dikemukakan di atas. Sekali pun dalam riwayat-riwayat tersebut tidak 
dinyatakan bahawa ia berasal daripada Rasulullah shallallahu 'alaihi wasallam, 
dalam kaedah usul fiqh sedia diterangkan bahawa perbuatan sahabat dalam 
ibadah memiliki nilai marfu', iaitu berasal daripada Rasulullah, sekali pun mereka 
tidak menyandarkan secara jelas kepada baginda. 

Mandi Di Pagi x I ed 

Adalah disunnahkan untuk mandi di pagi Hari Raya iaitu sebelum berangkat 
menuju ke tempat perlaksanaan solat ' led al-Fithri. Menurut Imam Ibnu Qayyim 
al-Jauziyyah rahimahullah: Baginda (shallallahu 'alaihi wasallam) mandi sebelum 
berangkat mengerjakan solat led. - Ibnu Qayyim al-Jauziyyah, Mukhtasar 




Zaadul Ma'ad Bekal Menuju Ke Akherat, (edisi terjemahan oleh Kathur 
Suhardi, Pustaka Azzam, Jakarta 1999), ms. 48. Di mukasurat seterusnya 
kitab ini hanya akan disebut sebagai Zaadul Ma'ad sahaja. 

Ali bin Abi Thalib radhiallahu 'anh pernah ditanya tentang mandi; apakah perlu 
mandi setiap hari? Maka beliau menjawab: Tidak perlu. Namun, yang perlu 
mandi ialah pada harijumaat, hari 'Arafah, hari 'led al-Adha dan 'led al-Fithri. 

- Hadis riwayat Imam al-Syafi'i di dalam Musnad al-Syafi'i, I/ 118-119 

Menurut Imam al-Nawawi rahimahullah pula di dalam kitab Majmu'nya (jilid 1, 
ms. 7): Imam al-Syafi'i dan rakan-rakannya mengatakan: "Untuk melaksanakan 
solat 'led al-Fithri dan 'led al-Adha dianjurkan mandi. Tidak ada perbezaan 
pendapat di dalam masalah ini." - Dinukil dari artikel karangan Abu Ihsan 
al-Atsari bertajuk Mendulang Sunnah Nabi Pada Hari Raya ' ledul Fitri 
yang diterbitkan oleh majalah As-Sunnah, edisi 08/ VI I/ 1424H/ 2003M, 
ms. 23. 

Tatacara mandi sunat di pagi Hari Raya ini adalah sama dengan tatacara mandi 
wajib (janabah). 

Makan Sebelum Solat ' led Al-Fithri 

Adalah disunnahkan untuk menjamah makanan sebelum berangkat menunaikan 
Solat 'led al-Fithri. Ini bertujuan untuk menutup segala andaian bahawa 
dibenarkan berpuasa pada hari 'led. Menurut al-Muhallab rahimahullah: Adapun 
hikmah makan sebelum solat 'led adalah agar seseorang tidak berpendapat 
bahawa dia harus berpuasa sampai melaksanakan solat ' led. Maka seakan-akan 
Rasulullah shallallahu 'alaihi wasallam ingin menutup prasangka semacam ini. - 
Dinukil dari Fathul Baari, jilid 5, ms. 272 

Adalah Rasulullah shallallahu 'alaihi wasallam makan kurma dalam jumlah yang 
ganjil di pagi 'led. Dari Anas bin Malik (radhiallahu 'anh), dia berkata: 
"Rasulullah shallallahu 'alaihi wasallam tidak pergi (ke musholla) pada pagi 'led 
al-Fithri hingga baginda makan beberapa buah kurma." Murajja' bin Raja' 
berkata: "'Ubaidillah menceritakan kepadaku bahawa Anas berkata: "Rasulullah 
shallallahu 'alaihi wasallam memakannya di dalam jumlah yang ganjil." - Hadis 
riwayat Imam al-Bukhari di dalam Shahih al-Bukhari, Kitab al-' ledaini, 
hadis no: 953. 

Memakai Pakaian Yang Indah 

Adalah disunnahkan untuk kita menghiaskan diri dengan pakaian yang indah- 
indah pada Hari Raya. Imam al-Syafi'i rahimahullah berkata: Saya lebih 
menyukai seseorang memakai pakaian terbaik yang dia miliki pada hari-hari raya 
iaitu hari Jumaat, dua hari raya (iatu 'led al-Adha dan 'led al-Fithri), dan 
tempat-tempat keramaian. Hendaklah dia memakai baju yang bersih dan 
memakai wangi-wangian. - Imam al-Syafi'i, Ringkasan Kitab Al-Umm, jilid 
1, ms. 327. 



Imam Ibnu Qayyim al-Jauziyyah rahimahullah berkata: Baginda (shallallahu 
'alaihi wasallam) mengenakan pakaian yang paling indah ketika keluar untuk 
solat 'led. Bahkan baginda mempunyai pakaian khusus yang digunakan hanya 
untuk solat Jumaat dan 'led. - Ibnu Qayyim al-Jauziyyah, Za'adul Maad, 
ms. 48. 

Berjalan Kaki Menuiu Tempat Dikerjakan Solat ' led 

Adalah dianjurkan untuk berjalan kaki menuju tempat dikerjakan solat ' led jika 
tidak memberatkan. Ini sebagaimana yang diwayatkan dari Ali bin Abi Thalib 
radhiallahu 'anh: Termasuk sunnah, iaitu engkau berjalan kaki menuju tempat 
solat 'led dan memakan sesuatu sebelum berangkat. - Hadis riwayat Imam 
al-Tirmidhi di dalam Sunan al-Tirmidhi, Kitab al-Jamaah, hadis no: 487. 

Imam al-Syafi'i rahimahullah juga menjelaskan di dalam kitab al-Umm: 

Kami mendengar dari al-Zuhri bahawa dia berkata: "Rasulullah Shallallahu 'alaihi 
wasallam tidak pernah naik kenderaan baik ketika solat 'led ataupun solat 
jenazah." - Dinukil dari Fathul Baari, jilid 5, ms. 286. 

Mengikuti lalan Yang Berbeza Ketika Pergi Dan Kembali Dari 
Mengerjakan Solat ' led 

Disunnahkan bagi kita mengikuti jalan yang berbeza ketika pergi dan kembali 
dari mengerjakan solat 'led. Jabir bin 'Abdullah radhiallahu 'anh berkata: Nabi 
shallallahu 'alaihi wasallam melalui jalan yang berbeza pada hari 'led. - Hadis 
riwayat Imam al-Bukhari di dalam Shahih al-Bukhari, Kitab al-' ledaini, 
hadis no: 986. 

Imam Ibnu Qayyim al-Jauziyyah rahimahullah berkata: Baginda (shallallahu 
'alaihi wasallam) selalu menempuh jalan yang berbeza ketika berangkat dan 
ketika pulang dari tempat solat 'led. Ada yang berpendapat, hal ini dilakukan 
agar dapat bersalaman dengan orang-orang yang melalui dua jalan tersebut. Ada 
pula yang berpendapat untuk memberikan barakah kepada mereka. Ada yang 
berpendapat untuk memberikan pertolongan kepada mereka yang 
memerlukannya di kedua jalan tersebut. Ada yang berpendapat untuk 
menampakkan syi'ar Islam di jalan-jalan. Pendapat yang lebih menepati 
kebenaran adalah agar perjalanan yang ditempuh lebih jauh (banyak 
langkahnya). Orang yang berjalan ke masjid atau tempat solat, maka salah satu 
langkah kakinya akan meninggikan darjatnya, sedangkan langkah kaki yang lain 
akan menghapuskan kesalahan-kesalahannya. - Ibnu Qayyim al-Jauziyyah, 
Za'adul Maad, ms. 49. 

Menurut al-Hafidz Ibnu Hajar al-Asqalani rahimahullah: Imam al-Syafi'i 
(rahimahullah) di dalam kitabnya al-Umm mengatakan bahawa seorang imam 
dan makmum disunnahkan untuk mengikuti jalan yang berbeza dengan jalan 
waktu pergi ketika pulang dari solat 'led. Demikian juga pendapat majoriti 
pengikut mazhab Syafi'i. - Al-Hafidz Ibnu Hajar al-Asqalani, Fathul Baari, 
jilid 5, ms.341. 



Tempat Perlaksanaan Solat ' led Adalah Di Musholla 

Mengerjakan solat 'led al-Fithri di musholla merupakan satu amalan yang 
hampir tidak dilakukan di Malaysia melainkan beberapa kelompok kecil manusia 
yang benar-benar kuat berpegang kepada sunnah Nabi shallallahu 'alaihi 
wasallam. Apakah itu musholla dan apakah perbezaanya dengan masjid? Al- 
Hafidz Ibnu Hajar al-Asqalani rahimahullah berkata: 

Adapun perbezaan di antara musholla dan masjid adalah bahawa musholla 
berada di tempat terbuka (seperti padang-pen) sehingga khatib dapat melihat 
semua hadirin. Sedangkan masjid berada di dalam sebuah tempat (bangunan- 
pen) yang tertutup, sehingga terkadang seorang khatib hanya dapat melihat 
sebahagian sahaja para hadirin. Shalat 'led disunnahkan untuk dilakukan di 
musholla, dan tidak dilakukan di masjid kecuali apabila di dalam keadaan darurat 
(seperti hujan, angin kencang dan lainnya-pen). - Al-Hafidz Ibnu Hajar al- 
Asqalani, Fathul Baari, jilid 5, ms.282. 

Dalil yang menunjukkan disunnahkan untuk mengerjakan solat 'led di musholla 
adalah sebuah hadis dari Abu Sa'id al-Khudri (radhiallahu 'anh), dia berkata: 
Pada hari 'led al-Fithri dan 'led al-Adha, Rasulullah shallallahu 'alaihi wasallam 
keluar menuju musholla. Ketika itu yang pertama baginda lakukan adalah solat 
led. - Hadis riwayat Imam al-Bukhari di dalam Shahih al-Bukhari, Kitab 
al-' ledaini, hadis no: 956. 

Ketahuilah bahawa solat di Masjid Nabawi itu adalah 1000 kali lebih baik dari 
bersolat di masjid-masjid lain. Ini sebagaimana sabda baginda shallallahu 'alaihi 
wasallam: Solat di masjidku ini (iaitu Masjid Nabawi) adalah lebih baik dari 
seribu kali solat di masjid lainnya kecuali Masjidil Haram (di Mekah al- 
Mukarramah). - Hadis riwayat Imam al-Bukhari di dalam Shahih al- 
Bukhari, Kitab al-Jamaah, hadis no: 1190. 

Namun ternyata meskipun dengan keutamaan sebesar ini Rasulullah shallallahu 
'alaihi wasallam tetap memerintahkan para sahabat radhiallahu 'anhum untuk 
mendirikan solat ' led al-Fithri di musholla. Ibnu Qudamah rahimahullah di dalam 

al-Mughni (jilid 3, ms. 260) berkata: 

Mengerjakan solat 'led di musholla adalah sunnah, kerana dahulu Nabi 
shallallahu 'alaihi wasallam keluar ke tanah lapang dan meninggalkan masjidnya 
(iaitu Masjid Nabawi). Demikian pula para khulafa' al-Rasyidin. Dan ini 
merupakan kesepakatan kaum muslimim. Mereka telah sepakat di setiap zaman 
dan tempat untuk keluar ke tanah lapang ketika solat 'led. - Penulis nukil dari 
artikel bertajuk Bimbingan Berhari Raya Idul Fithri yang disusun oleh Abu 
Sulaiman Aris S, ms. 40. 

Tentang hikmah diselenggarakan solat 'led di musholla, Syaikh Abu Ubaidah 
Masyhur bin Hasan telah berkata: 

Sesungguhnya mengerjakan dua solat 'led di tanah lapang (musholla) memiliki 
hikmah yang besar. Di antaranya adalah seluruh kaum muslimin setidaknya 
boleh berkumpul bersama dua kali selama setahun. Semua orang dari penjuru 



negeri berkumpul di sebuah tempat, baik lelaki, perempuan mahupun kanak- 
kanak. Mereka semua menghadap Allah dengan hati yang penuh konsentrasi, 
dikumpulkan dengan satu kalimat (kalimat tauhid), solat di belakang seorang 
imam, membaca takbir dan tahlil bersama dan berdoa kepada Allah dengan 
penuh ikhlas. Seakan-akan hati mereka terikat menjadi satu, merasa bahagia 
dan mensyukuri nikmat Allah yang telah dilimpahkan kepada mereka. Dengan 
demikian, Hari Raya benar-benar memiliki erti yang agung bagi mereka. - 
Syaikh Abu Ubaidah Masyhur bin Hasan, Koreksi Total Ritual Shalat, 
(edisi terjemahan oleh W. Djunaedi S, Pustaka Azzam, Jakarta 2001), 
ms. 394. 

Menurut Syaikh Wahid Abdussalam pula: Para ulama' telah mengemukakan 
sejumlah hikmahnya: 

a) Berkumpulnya kaum muslimin di satu tempat untuk menampakkan 
kejayaan kaum muslimin. 

b) Berkumpulnya kaum muslimin di tempat terbuka yang terlihat awal dan 
akhirnya disertai takbir dan tahlil, dapat menguatkan keimanan dan 
memantapkan keyakinan. 

c) Keluarnya kaum muslimin di satu tempat, dewasa dan kanak-kanak, laki- 
laki dan perempuan, adalah salah satu fenomena kegembiraan pada Hari 
Raya. 

d) Tercerai-berainya kaum muslimin di beberapa masjid pada hari yang 
diberkahi ini menyebabkan perselisihan hati dan tercerai-berainya kalimat. 

e) Kaum muslimin memakai pakaian baru dan berkumpul di satu tempat 
dengan bertakbir, bertahlil, solat dan mendengarkan nasihat (khutbah), 
adalah salah satu bentuk rasa syukur kepada Allah, Rabb semesta Alam 
yang berfirman: 

"Dan juga supaya kamu cukupkan bilangan puasa (sebulan Ramadan), dan 
supaya kamu membesarkan Allah (dengan bertakbir) kerana mendapat 
petunjukNya, dan supaya kamu bersyukur." - al-Baqarah (2) : 185 

f) Berkumpulnya kaum muslimim di dalam pemandangan yang disegani ini 
dapat menggentarkan para musuh agama dan membuat marah kaum kafir. 
- Syaikh Wahid Abdussalam Bali, 474 Kesalahan Dalam Akidah & 
Ibadah Beserta Koreksinya, ms. 298-299. 

Oleh itu sewajarnya umat Islam di Malaysia berusaha untuk mengembalikan 
pengamalan sunnah Nabi shallallahu 'alaihi wasallam yang semakin dipinggirkan 
ini. 

Namun begitu janganlah disebabkan di Malaysia Solat 'led al-Fithri tidak 
dilaksanakan di musholla maka ada yang beranggapan tidak perlu untuk 
menunaikan solat tersebut kerana menghindari amalan bid'ah. Insya Allah 
penulis akan membahaskan hukum solat 'led al-Fithri di dalam risalah ini. 
Menunaikan solat 'led al-Fithri di masjid adalah diperbolehkan oleh Imam al- 
Syafi'i rahimahullah sekiranya masjid tersebut mampu menampung seluruh 
penduduk di daerah tersebut. Imam al-Syafi'i berkata: 

Jika sesebuah masjid di dalam sebuah daerah dapat menampung seluruh 
penduduk, maka menurut saya mereka tidak perlu lagi pegi ke tanah lapang 




(untuk mengerjakan solat 'led al-Fithri). Tetapi jika tidak dapat menampung 
seluruh penduduk, maka tidak dianjurkan melakukan solat 'led di dalamnya. - 
Dinukil daripada Fathul Baari, jilid 5, ms. 283. 

Dari fatwa Imam al-Syafi'i ini maka al-Hafidz Ibnu Hajar al-Asqalani 
rahimahullah telah membuat kesimpulan seperti berikut: 

Dari sini dapat disimpulkan, bahawa permasalahan ini sangat bergantung kepada 
luas atau sempitnya sesuatu tempat, kerana diharapkan pada Hari Raya itu 
seluruh masyarakat dapat berkumpul di suatu tempat. Oleh kerana itu, jika hal 
itu dapat dilakukan di dalam masjid, maka melakukan solat ' led di dalam masjid 
lebih utama daripada di tanah lapang. - al-Hafidz Ibnu Hajar al-Asqalani, 
Fathul Baari, jilid 5, ms. 283. 

Apa pun jua, mencontohi Rasulullah shallallahu ‘alaihi wasallam adalah lebih 
utama kerana hadis-hadis baginda bersifat umum tanpa meletakkan sebarang 
syarat berkaitan keluasan atau kesempitan sesebuah masjid dalam menentukan 
tempat untuk di laksanakan solat ' led al-Fithri. Wallahu'alam 

Menunaikan Zakat Fitrah 

Zakat Fitrah adalah sejenis zakat yang diwajibkan ke atas seluruh umat Islam 
yang merdeka, kanak-kanak mahupun dewasa, lelaki dan wanita. Zakat fitrah ini 
boleh dilaksanakan sepanjang bulan Ramadan namun melewatkannya pada akhir 
Ramadan adalah lebih baik. Waktu yang paling afdhal untuk membayar zakat 
fitrah adalah sebelum dilaksanakan solat 'led al-Fithri. Dari Ibnu ' Umar 
radhiallahu 'anh, dia berkata: Rasulullah shallallahu 'alaihi wasallam mewajibkan 
zakat fitrah satu sha' kurma, atau satu sha' syair atas budak, orang yang 
merdeka, laki-laki, wanita, anak-anak dan orang tua di antara kaum muslimin, 
dan baginda memerintahkan agar (zakat tersebut) dikeluarkan sebelum manusia 
keluar untuk solat (' led al-Fithri). - Hadis riwayat Imam al-Bukhari di dalam 
Shahih al-Bukhari, Kitab al-Zakat, hadis no: 1503 

Satu sha' bersamaan dengan 2.5 sehingga 3 kilogram. Bagi kita di Malaysia 
majoriti berpendapat satu sha' adalah bersamaan dengan satu Gantang Baghdad 
iaitu 2.7 kilogram. Oleh itu bagi setiap ahli keluarga kadar zakat fitrahnya adalah 
2.7 kilogram beras. Imam al-Syafi'i rahimahullah mewajibkan membayar zakat 
fitrah hanya dengan menggunakan makanan ruji (asas) sesebuah negara. 
Namun begitu Imam Abu Hanifah rahimahullah membenarkan makanan ruji 
tersebut digantikan dengan wang sebagai medium untuk membayar zakat. 
Wallahu'alam. 

Bagi mereka yang membayar zakat fitrah setelah solat 'led al-Fithri ia hanya 
akan dikira sebagai sedekah sahaja dan bukan zakat fitrah. Dari Ibnu ' Abbas 
radhiallahu 'anh dia berkata: Barangsiapa yang menunaikannya sebelum solat 
'led maka itulah zakat yang diterima, sedangkan barangsiapa yang 
menunaikannya sesudah solat maka itu dihitung sebagai sedekah daripada 
berbagai macam sedekah. - Hadis riwayat Imam Abu Dawud di dalam 
Sunan Abu Dawud, Kitab al-Zakat, hadis no: 1371. 





Hikmahnya zakat fitrah ini adalah untuk membersihkan mereka yang berpuasa 
dari segala perkara yang menyebabkan ibadahnya menjadi kurang sempurna 
seperti melakukan perkara yang sia-sia dan mengucapkan perkataan yang tidak 
sewajarnya. Di samping itu di sebalik kemeriahan menyambut 'led al-Fithri, 
Islam tetap menitik beratkan perihal orang miskin. Melalui zakat fitrah ini sedikit 
sebanyak dapat meringankan beban golongan miskin ketika menyambut Hari 
Raya 'led al-Fithri dan membolehkan mereka bersama-sama umat Islam yang 
lain menyambut Hari Raya di dalam suasana yang menyenangkan. Dari Ibnu 
' Abbas radhiallahu 'anh dia berkata: 

Rasulullah shallallahu 'alaihi wasallam menetapkan kewajipan zakat fitrah 
sebagai pembersih bagi orang-orang yang berpuasa dari kesia-sian dan 
perkataan kotor serta sebagai makanan untuk orang-orang miskin. - Hadis 
riwayat Imam Abu Dawud di dalam Sunan Abu Dawud, Kitab al-Zakat, 
hadis no: 1371. 

Hukum Solat ' I ed 

Ulama' berbeza pendapat tentang hukum solat 'led al-Fithri. Bagi kebanyakan 
umat Islam di Malaysia mereka berpegang kepada pendapat bahawa hukum 
solat 'led adalah sunat mu'akkadah (yang dituntut). Ulama' yang berpegang 
kepada pendapat ini berpandangan bahawa dengan wujudnya hadis-hadis yang 
menyatakan solat yang hukumnya wajib hanyalah solat lima waktu membuktikan 
solat 'led tidak termasuk di dalam kumpulan solat yang wajib. Antara hadis 
yang dijadikan pegangan mereka adalah sabda Nabi shallallahu 'alaihi wasallam: 

Ada lima solat yang diwajibkan Allah ke atas hamba-hamba-Nya. Maka siapa 
yang mengerjakannya dan tidak mengsia-siakan walau satu pun di antaranya 
disebabkan menganggap mudah, Allah berjanji akan memasukkanya ke dalam 
syurga. - Hadis riwayat Imam al-Nasa'i di dalam Sunan al-Nasa'i, Kitab 
al-Sholah, hadis no: 457. 

Namun ada juga sebahagian ulama' yang berpendapat Solat ' led al-Fithri adalah 
fardhu 'ain atau wajib. Mereka melihat kepada kesungguhan Nabi shallallahu 
'alaihi wasallam di dalam menganjurkan para sahabat radhiallahu 'anhum untuk 
mengerjakannya sebagai bukti kewajipannya. Malah baginda shallallahu 'alaihi 
wasallam sendiri tidak pernah gagal untuk mengerjakan solat 'led. Baginda 
memerintahkan para wanita yang sedang haid untuk turut serta menghadirkan 
diri di musholla hanya untuk menyaksikan upacara solat 'led tersebut. Bahkan 
bagi wanita yang tidak memiliki pakaian yang sempurna untuk menutup aurat 
telah diperintahkan untuk dipinjamkan pakaian kepada mereka hanya semata- 
mata untuk turut serta di musholla. 

Ummu ' Athiyah radhiallahu 'anha telah berkata: 

Kami telah diperintahkan (oleh Nabi shallallahu 'alaihi wasallam) untuk keluar, 
maka kami memerintahkan wanita-wanita yang sedang haid, para gadis dan 
wanita-wanita pingitan untuk keluar. Ibnu 'Aun berkata: "atau wanita-wanita 
pingitan," dan wanita-wanita yang haid diperintahkan (Nabi shallallahu 'alaihi 
wasallam) agar menyaksikan jamaah kaum muslimin dan dakwah mereka serta 



menjauhi tempat solat. - Hadis riwayat Imam al-Bukhari di dalam Shahih 
al-Bukhari, Kitab al-' ledaini, hadis no: 981 

Bagi wanita yang tidak memiliki pakaian sempurna untuk bersolat ' led al-Fithri, 
Rasulullah shallallahu 'alaihi wasallam bersabda: 

(Jika dia tidak mempunyai jilbab) hendaklah temannya meminjamkan jilbabnya, 
sehingga dia dapat menyaksikan kebaikan dan dakwah orang-orang mukmin. - 

Hadis riwayat Imam al-Bukhari di dalam Shahih al-Bukhari, Kitab al- 
' ledaini, hadis no: 980. 

Pandangan akan wajibnya solat ' led al- Fitri ini diperkuatkan lagi dengan hakikat 
bahawa solat 'led ini dapat menggugurkan kewajipan solat Jumaat jika 
keduanya terjadi pada hari yang sama. Flanya sesuatu yang wajib dapat 
mengugurkan kewajipan yang lain. - Inilah pendapat Syaikh Muhammad 
Nashiruddeen al-Albani rahimahullah di dalam Terjemah Tamamul Minnah 
Koreksi dan Komentar Ilmiah Terhadap Kitab Fiqhus Sunnah Karya 
Syaikh Sayyid Sabiq, (edisi terjemahan oleh Afifuddin Said, Maktabah 
Salafy Press, Gajah Mada 2002) jilid 2, ms. 103. 

Dalil yang menunjukkan kewajipan solat Jumaat gugur sekiranya ianya serentak 
dengan hari ' led adalah: 

Dari lyas bin Abi Ramlah al-Syami, dia berkata: "Aku pernah menyaksikan 
Mu'awiyah bin Abi Sufyan yang sedang bertanya kepada Zaid bin Arqam. Dia 
bertanya: "Apakah engkau menyaksikan Rasulullah shallallahu 'alaihi wasallam 
menghadiri dua Ha ri Raya (hari 'led dan hari Jumaat) yang berkumpul dalam 
satu hari?" Dia menjawab: "Ya." Mu'awiyah bertanya: "Lalu apa yang baginda 
kerjakan?" Dia menjawab: "Baginda mengerjakan solat 'led, kemudian baginda 
memberikan keringanan dalam hal (mengerjakan) solat Jumaat dan bersabda: 
"Barangsiapa yang ingin solat (Jumaat) maka hendaklah dia solat." - Hadis 
riwayat Imam Abu Dawud di dalam Sunan Abu Dawud, Kitab al-Sholah, 
hadis no: 904 

Syaikh al-lslam Ibnu Taymiyyah rahimahullah di dalam Majmu' Fatawa (jilid 23, 
ms. 161) berkata: ... oleh kerana itu, kami mentarjih (menguatkan) bahawa solat 
'led itu wajib bagi setiap individu muslim, sebagaimana pendapat Abu Hanifah 
dan lain-lainnya. Dan ini merupakan salah satu pendapat al-Syafi'i, dan ia 
merupakan salah satu dari dua pendapat di dalam mazhab Ahmad. 

Adapun pendapat mereka yang menyatakan tidak wajib maka ia benar-benar 
jauh (dari kebenaran), kerana ia termasuk salah satu syi'ar agama Islam yang 
paling agung. Dan orang-orang yang berkumpul untuk mengerjakannya lebih 
banyak dari solat Jumaat. Di dalamnya disyari'atkan bacaan takbir. Sedangkan 
pendapat orang yang menyatakan bahawa solat ' led merupakan fardhu kifayah, 
sama sekali tidak kuat... - Dinukil dari kitab Meneladani Rasulullah 
Shallallahu 'alaihi Wasallam Dalam Berhari Raya ditulis oleh 
Syaikh ' Ali Hassan bin ' Ali al-Halabi al-Atsari, ms. 47-48. 




Apa pun jua pendapat yang dipegang sama ada wajib mahupun sunat 
mu'akkadah, ketahuilah bahawa baginda shallallahu 'alaihi wasallam amat 
menitik-beratkan agar kesemua umat Islam memenuhi musholla termasuk kaum 
wanita sebagaimana yang tercatat di dalam hadis-hadis di atas. Ini berbeza 
dengan amalan kebanyakan umat Islam di Malaysia yang mana kaum wanita 
hanya ditinggalkan di rumah untuk menyiapkan apa-apa persediaan yang 
diperlukan di rumah sempena budaya rumah terbuka di hari Lebaran. Budaya 
sedemikian rupa perlu dikikis. Berusahalah untuk membawa seluruh isi keluarga 
untuk menghadirkan diri bagi mengerjakan solat 'led al-Fithri. Setelah selesai 
solat 'led boleh teruskan apa jua agenda yang berupaya menggembirakan 
keluarga anda asalkan tidak bertentangan dengan syari'at. 

Tatacara Solat ' I ed 

Waktu untuk mengerjakan solat ' led adalah setelah terbitnya matahari setinggi 
tombak sehingga tergelincirnya matahari iaitu waktu dhuha. Disunnahkan untuk 
dilewatkan solat 'led agar memberikan kesempatan mereka yang belum 
menunaikan zakat fitrah untuk menyempurnakannya. 

• Tidak ada solat sunat sebelum dan sesudah Solat ' led. Dari 
Ibnu ' Abbas bahawasanya Rasulullah shallallahu 'alaihi wasallam 
keluar pada ' led al-Fithri kemudian solat dua rakaat dan tidak solat 
sebelumnya dan tidak pula sesudahnya. - Hadis riwayat Imam al- 
Bukhari di dalam Shahih al-Bukhari, Kitab al-' ledaini, hadis no: 989. 

Hanya sahaja di Malaysia ini solat ' led dikerjakan di masjid-masjid. 

Maka perlu untuk dilaksanakan solat Tahiyat al-Masjid kerana secara 
umumnya setiap kali seseorang masuk ke dalam masjid adalah 
disyari'atkan untuk dikerjakan solat sunat dua rakaat Tahiyat al- 
Masjid. Ini adalah sebagaimana sabda Nabi shalallahu 'alaihi 
wasallam: 

Apabila salah seorang di antara kamu masuk masjid, hendaklah dia 
rukuk (solat) dua rakaat sebelum duduk. - Hadis riwayat Imam al- 
Bukhari dalam Shahih al-Bukhari, Kitab al-Sholah, hadis no: 444 


• Tidak ada azan atau iqamah mahupun apa-apa ucapan sebelum 
solat 'led. Dari Ibnu 'Abbas radhiallahu 'anh: Bahawa Rasulullah shallallahu 
'alaihi wasallam melaksanakan solat 'led tanpa azan dan tanpa iqamah. - Hadis 
riwayat Imam Abu Dawud di dalam Sunan Abu Dawud, Kitab al-Sholah, hadis no: 
968. 

Namun untuk kemaslahatan umum, dibolehkan membuat pengumuman ringkas 
untuk memberi tahu para hadirin bahawa solat 'led berjamaah akan bermula, 
agar mereka dapat bangun dan mula menyusun saf, lebih-lebih di tempat solat 
yang luas dimana kedudukan imam tidak dapat dilihat. 

• Jumlah rakaat solat 'led al-Fithri adalah dua. Dari bnu 'Abbas 
radhiallahu 'anh dia berkata: Bahawasanya Rasulullah shallallahu 'alaihi wasallam 



keluar pada 'led al-Fithri kemudian solat dua rakaat... - Hadis riwayat Imam 
al-Bukhari di dalam Shahih al-Bukhari, Kitab al-' ledaini, hadis no: 989. 

• Terdapat tambahan takbir di dalam solat 'led. Dari 'Aisyah 
(radhiallahu ’anha), dia berkata: "Bahawa Rasulullah shallallahu 'alaihi wasallam 
biasa bertakbir pada solat ' led al-Fithri dan ' led al-Adha, pada rakaat pertama 
tujuh kali takbir dan pada rakaat kedua lima kali takbir, selain dari dua takbir 
rukuk. - Hadis riwayat Imam Abu Dawud di dalam Sunan Abu Dawud, 
Kitab al-Sholah, hadis no: 970. 

Ada pun tentang jumlah takbir secara keseluruhannya sebelum bacaan al- 
Fatihah, maka terdapat dua pendapat yang masyhur: 

1. Untuk rakaat pertama lapan takbir, iaitu satu Takbiratul Ihram dan tujuh 
takbir kerana solat ' led. 1 + 7 = 8. Untuk rakaat kedua enam takbir, iaitu satu 
takbir kerana memulai rakaat kedua dan lima takbir kerana solat ' led. 1 + 5 = 
6 . 

2. Untuk rakaat pertama tujuh takbir, iaitu satu Takbiratul Ihram dan enam 
takbir solat 'led. 1 + 6 = 7. Untuk rakaat kedua lima takbir, iaitu satu takbir 
kerana memulai rakaat kedua dan empat kali takbir solat 'led. 1 + 4 = 5. 

Kedua-dua pendapat termasuk dalam kategori perbezaan pendapat yang 
dibenarkan. Boleh memilih salah satu daripadanya atau yang lebih tepat, 
mengikuti takbir imam solat ' led dalam pendapat yang dipilihnya. 

• Tentang haruskah diangkat tangan atau tidak ketika takbir tersebut, 
menurut Syaikh Abu Ubaidah Masyhur bin Hassan: Tidak pernah diriwayatkan 
dari Rasulullah shallallahu 'alaihi wasallam bahawa baginda mengangkat kedua 
tangannya ketika takbir pada solat 'led (takbir pada rakaat pertama yang 
berjumlah tujuh kali dan pada rakaat kedua lima kali)... Hanya sahaja Ibnul 
Mundzir berkata: "Malik telah berkata bahawa di dalam masalah ini (iaitu angkat 
atau tidak tangan ketika takbir tersebut) tidak ada sunnah yang dianggap 
muktamad. Barangsiapa ingin mengangkat kedua tangannya pada waktu takbir 
tidak mengapa. Namun pendapat pertama (iaitu tidak mengangkat tangan) lebih 
aku sukai." - Syaikh Abu Ubaidah Masyhur bin Hassan, Total Koreksi 
Ritual Salat, ms. 395-396. 

Oleh itu di dalam hal ini bolehlah kita memilih untuk mengangkat atau tidak 
tangan ketika takbir-takbir tersebut, namun yang lebih hampir kepada sunnah 
Nabi shallallahu 'alaihi wasallam ialah dengan tidak mengangkatnya. 
Wallahu'alam. 

• Mengenai bacaan di antara takbir-takbir tersebut maka Syaikh Ali 
Hassan bin 'Ali al-Halabi al-Atsari berkata: Tidak ada hadis yang sahih yang 
diriwayatkan dari Nabi shallallahu 'alaihi wasallam mengenai doa tertentu yang 
dibaca di antara takbir-takbir solat ' led, tetapi telah ditetapkan dari Ibnu Mas'ud 
radhiallahu 'anh bahawasanya dia berkata mengenai solat 'led: "Di antara dua 
takbir dipanjatkan pujian kepada Allah 'Azza wa J a lla sekaligus sanjungan ke 




atasNya." - Syaikh 'Ali Hassan bin 'Ali al-Halabi al-Atsari, Meneladani 
Rasulullah Shallallahu 'alaihi Wasallam Dalam Berhari Raya, ms. 61. 

Menurut Imam Ahmad dan Imam al-Syafi'i rahimahumallah sunat di antara dua 
takbir itu membaca zikir seperti: 

"Subhanallah, walhamdulillah,wa la ilaha illallah, wallahu akbar". - Dinukil 
darpada kitab Fikih Sunnah, karya Syaikh Sayyid Sabiq (edisi terjemahan 
oleh Mahyuddin Syaf, Victory Agencie, Kuala Lumpur, 1990) jilid 2, ms. 
286 

• Tentang surah-surah yang dibacakan baginda shallallahu 'alaihi 
wasallam setelah membaca al-Fatihah, Imam Ibnu Qayyim al-Jauziyyah 
rahimahullah telah berkata: Diriwayatkan secara sahih dari bacaan pertama 
surah Qaf dan surah al-Qamar dan bacaan kedua surah al-A'laa dan al- 
Ghaasyiah, dan hanya inilah riwayat yang sahih dari beliau tentang bacaan itu 
(iaitu pada solat ' led). - Ibnu Qayyim al-Jauziyyah, Zaadul Ma'ad, ms. 49. 

• Apabila seseorang tidak dapat turut serta untuk solat ' led bersama 
secara berjemaah maka hendaklah dia solat dua rakaat secara sendiri. Di dalam 
Shahih al-Bukhari terdapat sebuah riwayat dari Atha' bahawa dia berkata: 

Jika seseorang terlewatkan (tidak mendapatkan) solat Hari Raya, maka 
hendaklah dia solat dua rakaat. - Hadis riwayat Imam al-Bukhari di dalam 
Shahih al-Bukhari, Kitab al-' ledaini. Bab Apabila Seseorang Tidak 
Mendapatkan Solat 'led. Maka Hendaklah Dia Melaksanakan Solat Dua 
Rakaat. 


Khutbah ' led Al-Fithri 

Adalah disunnahkan untuk dilaksanakan khutbah sesudah mengerjakan solat 
' led al-Fithri. Dari Abu Sa'id al-Khudri (radhiallahu 'anh), dia berkata: 

Pada hari 'led al-Fithri dan 'led al-Adha, Rasulullah shallallahu 'alaihi wasallam 
keluar menuju musholla. Ketika itu yang pertama baginda lakukan adalah solat 
'led. Kemudian baginda berpusing dan menghadap jamaah yang sedang duduk 
di saf-saf mereka. Kemudian baginda memberikan nasihat, wasiat dan perintah 
kepada mereka. - Hadis riwayat Imam al-Bukhari di dalam Shahih al- 
Bukhari, Kitab al-' ledaini, hadis no: 956. 

Ada pun cara memulakan khutbah, maka menurut Imam Ibnu Qayyim al- 
Jauziyyah rahimahullah: 

Baginda memulakan khutbahnya dengan bacaan 'Hamdallah' dan tidak 
disebutkan di dalam satu hadis pun bahawa baginda memulai khutbah 'led 
dengan takbir. Hanya sahaja Ibnu Majah (rahimahullah) menyebutkan di dalam 
Sunan-nya, bahawa Sa'd al-Qaradh (radhiallahu 'anh), salah seorang mu'adzin 
Nabi shallallahu 'alaihi wasallam pernah memperbanyakkan takbir di dalam 
khutbah ' led. Sekiranya hadis ini benar, (Seolah-olah Ibnu al-Qayyim meragui 



kualiti sanad hadis tersebut. Yang benar ia adalah dhaif, rujuk keterangan Syaikh 
'Ali Hassan bin 'Ali al-Halabi al-Atsari dalam bukunya Meneladani Rasulullah 
Shallallahu ‘alaihi Wasallam Dalam Berhari Raya, ms. 72. Bertakbir sempena 
' led al-Fithri berhenti dengan terdirinya solat ' led al-Fithri) tetap hal itu tidak 
menunjukkan bahawa baginda memulai khutbah 'led dengan takbir. Yang 
benar, baginda memulai semua khutbah dengan Flamdallah. - Ibnu Qayyim al- 
Jauziyyah, Zaadul Ma'ad, ms. 49. 

Khutbah 'led juga berbeza dengan khutbah Jumaat kerana ianya tidak 
dibahagikan menjadi dua khutbah dan khatib tidak perlu duduk di antara dua 
khutbah tersebut. Imam al-Nawawi rahimahullah telah berkata: 

Apa yang diriwayatkan dari Ibnu Mas'ud bahawa dia mengatakan: "Disunnahkan 
berkhutbah pada Hari Raya dengan dua khutbah yang keduanya dipisahkan 
dengan duduk adalah dhai'f (lemah) lagi tidak bersambung. Tidak ada satu 
riwayat sahih pun yang menyebutkan dua khutbah. - Dinukil dari kitab 474 
Kesalahan Dalam Akidah & I badah Beserta Koreksinya, karya Syaikh 
Wahid Abdussalam Bali, ms. 424. 

Ini tidak lain menunjukkan sikap keterbukaan Imam al-Nawawi rahimahullah 
memandangkan pendapat ini sebenarnya bercanggah dengan pendapat Imam al- 
Syafi'i rahimahullah yang mengsunnahkan bagi imam memisahkan antara dua 
khutbahnya dengan duduk ketika solat 'led. Inilah sikap yang sepatutnya kita 
ambil dalam bermazhab. Sekiranya terdapat hujjah yang lebih kukuh dari 
pendapat mazhab yang kita pegangi, maka sepatutnya kita meninggalkan 
pendapat tersebut dan mengikuti al-Qur'an dan hadis Nabi shallallahu 'alaihi 
wasallam. Sebenarnya Imam al-Syafi'i rahimahullah sendiri telah melarang kita 
untuk taksub terhadap pendapatnya. Menurut beliau: 

Bila kalian menemukan dalam kitabku sesuatu yang berlainan dengan hadis 
Rasulullah, peganglah hadis Rasulullah itu dan tinggalkanlah pendapatku itu. 

(Diriwayatkan oleh Harawi di dalam Dzamm al-Kalam, al-Khatib di dalam 
Ihtijaj bi al-Syafi'i, Ibnu Asakir, al-Nawawi di dalam al-Majmu', al- 
Fullani, Ibnul Qayyim, Abu Nu'aim di dalam al-Hilyah dan Ibnu Hibban di 
dalam Shahihnya. Penulis nukil daripada buku Sifat Shalat Nabi karya 
Syaikh Muhammad Nashiruddeen al-Albani, ms. 58) 

Penulis ingin menganjurkan para pembaca yang budiman untuk mendapatkan 
sebuah buku bertajuk Pedoman-Pedoman Bermazhab Dalam Islam yang ditulis 
oleh Hafiz Firdaus Abdullah terbitan J ahabersa. 

Para jemaah juga tidak diwajibkan untuk menghadiri khutbah 'led ini. Oleh itu 
setelah selesai mengerjakan solat 'led bagi seseorang yang tidak ingin turut 
serta untuk mendengar khutbah maka dia dibenarkan untuk meninggalkan majlis 
tersebut. Ini sebagaimana diriwayatkan dari 'Abdullah bin al-Sa'ib (radhiallahu 
'anh), dia berkata: 

Aku pernah menghadiri solat 'led bersama Nabi shallallahu 'alaihi wasallam dan 
ketika selesai solat baginda bersabda: "Sesungguhnya kami akan berkhutbah, 
barangsiapa ingin duduk untuk mendengarkan khutbah maka dipersilakan. Dan 




barangsiapa yang ingin pergi, maka dipersilakan untuk pergi. - Hadis riwayat 
Imam Abu Dawud di dalam Sunan Abu Dawud, Kitab al-Sholah, hadis no: 
975 

Rasulullah shallallahu 'alaihi wasallam juga amat mengambil berat tentang 
perihal kaum wanita. Setelah selesai berkhutbah baginda akan menemui kaum 
wanita dan memberi nasihat khusus kepada mereka lalu menganjurkan mereka 
untuk banyak bersedekah. Dari Jabir bin 'Abdullah radhiallahu 'anh dia berkata 
bahawa dia mendengar Atha' radhiallahu 'anh berkata: 

Rasulullah shallallahu 'alaihi wasallam berdiri pada hari 'led al-Fithri melakukan 
solat dan berkhutbah. Setelah selesai, baginda turun lalu menemui para wanita, 
baginda menasihati mereka seraya memegang tangan Bilal. Bilal 

membentangkan bajunya, dan para wanita menghulurkan sedekah mereka... - 

Hadis riwayat Imam al-Bukhari di dalam Shahih al-Bukhari, Kitab al- 
' ledaini, hadis no: 978. 

Bergembira Di Hari Raya ' led Al-Fithri 

Islam adalah agama yang praktikal lagi munasabah. Setelah sebulan umat Islam 
memberi tumpuan sepenuhnya untuk beribadah kepada Allah 'Azza wa Jalla, 
maka kini tiba masanya untuk menyambut kejayaan tersebut dengan 
kegembiraan dan kemeriahan. Oleh itu usaha-usaha untuk menimbulkan 
suasana kegembiraan di dalam keluarga masing-masing pada Hari Raya ' led al- 
Fithri adalah sebahagian daripada syi'ar Islam. Suasana kegembiraan ini berbeza 
mengikut adat setempat. 

Bagi kita di Malaysia kegembiraan sambutan Hari Raya ' led al-Fithri dapat dilihat 
dengan berkumpul seluruh ahli keluarga dan ziarah-menziarah sesama umat 
Islam. Di sesetengah negara Timur Tengah, cuti umum Hari Raya 'led al-Fithri 
dipergunakan untuk membawa ahli keluarga bersiar-siar serta berkelah di 
tempat-tempat peranginan. Semua bentuk kegembiraan dan kemeriahan ini 
adalah sebahagian dari tuntutan agama Islam sempena menyambut 'led al- 
Fithri selagi mana ia dilaksanakan sesuai dengan lunas-lunas syarak. Menurut 
Syaikh Sayyid Sabiq rahimahullah: 

Mengadakan permainan serta kegembiraan yang tidak melanggar aturan agama, 
begitupun pelbagai macam nyanyian yang baik, semua itu menjadi syi'ar agama 
yang disyari'atkan Allah pada Hari Raya, untuk melatih tubuh jasmani dan untuk 
kepuasan serta kesenangan hati. - Syaikh Sayyid Sabiq, Fikih Sunnah, jilid 
2, ms. 290. 

Terdapat beberapa hadis yang menunjukkan suasana kegirangan di Hari Raya 
pada zaman Rasulullah shallallahu 'alaihi wasallam di mana baginda 
membenarkan acara-acara permainan untuk tontonan umum dan nyanyian yang 
tidak bercanggah dengan syarak. Di antara hadis-hadis tersebut adalah: 

Hari itu adalah Hari Raya, di mana orang-orang Sudan bermain pedang dan 
perisai. Aku ('Aishah radhiallahu ’anha) tidak ingat apakah aku yang meminta 
untuk melihatnya ataukah Rasulullah shallallahu 'alaihi wasallam yang berkata: 




"Apakah kamu ingin melihatnya." Aku pun menjawab: "Ya." Aku disuruhnya 
berdiri di belakangnya, di mana pipiku dekat dengan pipi baginda. Baginda 
berkata: "Biar yang lain, wahai Bani Arfidah!" Ketika aku merasa bosan, baginda 
bertanya kepadaku: "Sudah cukup?" Aku menjawab: "Ya." Bagindapun bersabda: 
"Pergilah." - Hadis riwayat Imam al-Bukhari di dalam Shahih al-Bukhari, 
Kitab al-' ledaini, hadis no: 950 

Dari 'Aisyah radhiallahu 'anha, dia berkata: "Rasulullah shallallahu 'alaihi 
wasallam masuk ke rumahku (pada Hari Raya), dan ketika itu aku bersama dua 
budak perempuan yang sedang menyanyikan lagu peperangan Bu'ats. Baginda 
langsung berbaring di atas tempat tidur sambil memalingkan wajahnya. Ketika 
Abu Bakar (radhiallahu 'anh) masuk ke rumahku, dia memarahiku dan berkata: 
"Pada pandangan Rasulullah shallallahu 'alaihi wasallam, (nyanyian) itu adalah 
seruling setan." Mendengar itu maka Rasulullah shallallahu 'alaihi wasallam 
menemui Abu Bakar dan berkata kepadanya: "Biarkanlah mereka." Ketika 
Rasulullah shallallahu 'alaihi wasallam lengah, aku memberikan isyarat dengan 
mata kepada kedua budak perempuan itu hingga mereka keluar. - Hadis 
riwayat Imam al-Bukhari di dalam Shahih al-Bukhari, Kitab al-' ledaini, 
hadis no: 949. 

Dari kedua-dua hadis ini al-Hafidz Ibnu Hajar al-Asqalani rahimahullah telah 
berkata: Pada Hari Raya dibolehkan mengadakan kegiatan yang dapat 
menghiburkan keluarga untuk melepas kelelahan setelah melakukan ibadah. 
Menampakkan kegembiraan pada Hari Raya merupakan sebahagian dari syi'ar 
Islam. - Al-Hafidz I bnu Hajar al-Asqalani, Fathul Baari, jilid 5, ms 262. 

Oleh itu kebiasaan masyarakat kita dalam berhari Raya seperti bersalaman 
dengan orang tua sambil meminta maaf, saling mengucapkan "Selamat Hari 
Raya, Maaf Zahir dan Batin", menjamu rendang, lemang, ketupat dan kuih-muih 
serta melanjutkan sambutan Hari Raya sehingga genap sebulan adalah sesuatu 
yang dibolehkan. la tidak menyalahi syari'at mahu pun sunnah selagi mana 
dalam kebiasaan tersebut tidak dilakukan sesuatu yang mungkar atau ibadah 
yang bid'ah. 




Kesimpulan 

Demikianlah sunnah-sunnah Rasulullah shallallahu ' alaihi wasallam dalam 
berhari Raya. Di antara sunnah-sunnah tersebut adalah memiliki nilai hukum, 
ada yang memiliki nilai anjuran dan ada yang terbuka kepada uruf (kebiasaan) 
masyarakat mengikut masa dan tempat. Hayatilah ia dan ikutilah ia, nescaya kita 
seolah-olah berhari Raya bersama Rasulullah sekali pun kita hidup lebih 1400 
tahun selepas kewafatan baginda. 

Oleh: 

MOHD YAAKUB BI N MOHD YUNUS 

Penolong Naib Presiden di Bahagian Perbankan Perusahaan, Affin Bank Berhad. 
(016 2640 722) 

& 

KAPTEN HAFIZ Fl RDAUS ABDULLAH 

Juruterbang di Sistem Penerbangan Malaysia (019 384 8467) 




